André P Brink dood weens bloedklontAndré P Brink in Lyon, Frankryk (20007) deur Seamus Kearney via Wikimedia Commons Die letterkundige reus Andre P Brink is dood weens ŉ bloedklont in sy been, het die SAUK Saterdag berig. Die SAUK het Brink se gesin as bron aangehaal. Die skrywer Ampie Coetzee het gesê hy is baie geskok oor die nuus. “Hy was ŉ baie belangrike skrywer in die Afrikaanse en Suid-Afrikaans letterkundige wêreld,” het Coetzee oor sy vriend gesê. Nabye vriend, die outeur Abraham de Vries, het Brink beskryf as een van Suid-Afrika se grootste novelleskrywers. “André was meer bekend oorsee as in Suid-Afrika, is baie meer gerespekteer en het ŉ oorsee ŉ baie hoër stand gehad as in sy eie land,” het De Vries gesê. Maroela Media het vroeër berig Brink is Vrydagaand in die ouderdom van 79 oorlede. Hy was aan boord ŉ vlug tussen Nederland en Kaapstad. Hy het teruggekeer nadat hy Maandag ŉ eredoktorsgraad in België ontvang het.